Potchefstroom-sangeres stel eerste amptelike enkelsnit bekend - Afrikaanse Musiek Nuus
19 Mei 2020 19 Mei 2020 Digitaal
"Die liedjie gaan oor 'n krimineel wat skuldig bevind word daaraan dat hy iemand se liefde gesteel het. Dit beeld 'n oneindige en onverwagte liefde, wat nooit ophou nie, en hoe dit voel om smoorverlief te wees, uit. Dit is amper soos die verhaal van 'Bonnie en Clyde'… 'n liefde so sterk soos hulle sin," verklap Mia oor die betekenis agter haar eerste amptelike radio-enkelsnit wat pas uitgereik is.
Alhoewel dié sangeres – met haar suiwer stem – reeds dertien jaar in die musiekbedryf doenig is én klaar 'n draai gaan maak het op The Voice SA, is dit die eerste oorspronklike liedjie wat sy aan radiostasies vrystel en dit was beslis die wag werd!
Krimineel, uit die pen van Vaughan Gardiner, is 'n betekenisvolle popsnit wat sal aanklank vind by almal wat al ooit verlief was. Volgens Mia, gaan luisteraars juis daarvan hou omdat die boodskap dieper is as wat 'n mens van 'n gewone popliedjie sou verwag. "Liefde wat so sterk is, is moeilik om te vind en almal het so 'n liefdesverhaal nodig. Hierdie lied laat jou anders na die liefde kyk en elke liriek praat met die hart en gee die perfekte verduideliking van die liefde in my verhouding."
Mia (oftewel Mariska Pretorius), wat in Klerksdorp grootgeword het, woon tans in Potchefstroom. Haar talent is reeds vanaf 'n jong ouderdom ontdek en ontwikkel en sy wou dit nog altyd met mense deel. Sy werk sedert 2008 in die musiekbedryf, nadat sy op die ouderdom van twaalf 'n sangkompetisie by haar skool gewen en die geleentheid gekry het om saam met 'n bekende kunstenaar deur die land te toer.
Oor die jare, moes Mia leer dat almal in die vermaakbedryf nie vertrou kan word nie en dat selfvertroue nodig is om 'n sukses te maak van jou talent.Net soos Johnny Depp, glo dié musikant dat musiek emosies kan raak wat woorde nie kan nie, want dit is presies wat sy met haar eie musiek probeer bereik. Met die vrystelling van Krimineel oortref sy nie net hierdie doelwit nie, maar gaan sy ook 'n hele paar nuwe musiekharte verower.